Document ID: 32007D0268

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Απριλίου 2007
για την εφαρμογή προγραμμάτων επιτήρησης για τη γρίπη των πτηνών σε πουλερικά και άγρια πτηνά στα κράτη μέλη και για την τροποποίηση της απόφασης 2004/450/ΕΚ
[κοινοποιηθείσα υπό τον αριθμό Ε(2007) 1554]
(2007/268/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 24 παράγραφος 2 τέταρτο εδάφιο και το άρθρο 10,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (2), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Η απόφαση 90/424/ΕΟΚ ορίζει τις διαδικασίες που διέπουν την κοινοτική χρηματοδοτική συνδρομή για προγράμματα που στοχεύουν στην εκρίζωση, στον έλεγχο και την επιτήρηση των ασθενειών των ζώων.
(2)
Η απόφαση 90/424/ΕΟΚ, όπως τροποποιήθηκε με την απόφαση 2006/53/ΕΚ (3), προβλέπει την παροχή κοινοτικής χρηματοδοτικής συνδρομής στα κράτη μέλη για τα μέτρα εκρίζωσης που εφαρμόζουν τα κράτη μέλη με σκοπό την καταπολέμηση των στελεχών της γρίπης των πτηνών χαμηλής παθογονικότητας (ΓΠΧΠ) τα οποία μπορούν να μεταλλαχθούν σε γρίπη των πτηνών υψηλής παθογονικότητας (ΓΠΥΠ). Επιπροσθέτως, το άρθρο 24 παράγραφος 2 της απόφασης 90/424/ΕΟΚ ορίζει ότι το αργότερο την 30ή Απριλίου κάθε έτους, τα κράτη μέλη υποβάλλουν στην Επιτροπή τα ετήσια ή πολυετή προγράμματα που θα ξεκινήσουν το επόμενο έτος για τα οποία θα επιθυμούσαν χρηματοδοτική συμμετοχή της Κοινότητας.
(3)
Η οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων (4) καθορίζει τα κοινοτικά μέτρα ελέγχου που πρέπει να εφαρμόζονται σε περίπτωση εστίας της γρίπης των πτηνών υψηλής παθογονικότητας (ΓΠΥΠ) σε πουλερικά. Εντούτοις, δεν προβλέπει τον έλεγχο της γρίπης των πτηνών χαμηλής παθογονικότητας (ΓΠΧΠ) των υποτύπων Η5 και Η7 του ιού, ούτε την τακτική επιτήρηση της νόσου στα πουλερικά και στα άγρια πτηνά.
(4)
Από το 2002, τα κράτη μέλη εφαρμόζουν υποχρεωτικές έρευνες για τη γρίπη των πτηνών στα οικόσιτα πουλερικά μέσω της υποβολής ετήσιων προγραμμάτων επιτήρησης στην Επιτροπή, σύμφωνα με τις διατάξεις των αποφάσεων της Επιτροπής 2002/649/ΕΚ (5), 2004/111/ΕΚ (6), 2005/464/ΕΚ (7) και 2006/101/ΕΚ (8).
(5)
Η οδηγία 2005/94/ΕΚ προβλέπει ορισμένα μέτρα πρόληψης σχετικά με την επιτήρηση και την έγκαιρη διάγνωση της γρίπης των πτηνών. Η προθεσμία μεταφοράς της εν λόγω οδηγίας από τα κράτη μέλη είναι η 1η Ιουλίου 2007, ενώ την ίδια ημερομηνία προβλέπεται η κατάργηση της οδηγίας 92/40/ΕΟΚ.
(6)
Τα κοινοτικά μέτρα για τον έλεγχο της γρίπης των πτηνών που προβλέπονται στην οδηγία 2005/94/ΕΚ καλύπτουν και τον έλεγχο των εστιών ΓΠΧΠ των υποτύπων Η5 και Η7 του ιού στα πουλερικά. Για να εντοπίζεται η πιθανή κυκλοφορία των ιών αυτών σε σμήνη πουλερικών, τα κράτη μέλη πρέπει να εφαρμόσουν υποχρεωτικά προγράμματα επιτήρησης. Τα εν λόγω μέτρα ελέγχου αποσκοπούν στην πρόληψη της εξάπλωσης της ΓΠΧΠ των υποτύπων Η5 και Η7 του ιού πριν υπάρξει εξάπλωση στον πληθυσμό των οικόσιτων πουλερικών, έτσι ώστε να προληφθεί ο κίνδυνος μετάλλαξης σε ΓΠΥΠ που θα είχε, ενδεχομένως, καταστρεπτικές συνέπειες.
(7)
Η οδηγία 2005/94/ΕΚ προβλέπει, επίσης, την εφαρμογή προγραμμάτων επιτήρησης των άγριων πτηνών που θα βοηθήσουν, με βάση μια τακτική επικαιροποιημένη εκτίμηση της επικινδυνότητας, να γίνουν γνωστές οι απειλές που οφείλονται στα άγρια πτηνά σε σχέση με κάθε ιό της γρίπης που προέρχεται από πτηνά.
(8)
Είναι σημαντικό να ενισχυθούν περαιτέρω οι δραστηριότητες επιτήρησης, με δεδομένες τις πρόσφατες εξελίξεις όσον αφορά την εκτεταμένη εμφάνιση της ΓΠΥΠ H5N1 σε άγρια πτηνά στην Ευρώπη, με συνεκτίμηση των αποτελεσμάτων των ερευνών που διεξήχθησαν στα κράτη μέλη μεταξύ 2003 και 2006 και του πρόσφατου επιστημονικού έργου της Ευρωπαϊκής Αρχής για την Ασφάλεια των Τροφίμων (ΕΑΑΤ) (9) σε συνεργασία με την επιστημονική ομάδα εργασίας ORNIS της Γενικής Διεύθυνσης Περιβάλλοντος της Ευρωπαϊκής Επιτροπής. Οι ανωτέρω φορείς θα συνεχίσουν τις εργασίες τους και τα αποτελέσματά τους ενδέχεται να οδηγήσουν σε νέα επικαιροποίηση.
(9)
Κατά την εφαρμογή των προγραμμάτων επιτήρησης στα άγρια πτηνά, δίνεται ιδιαίτερη προσοχή στις απαιτήσεις της οδηγίας 79/409/ΕΟΚ του Συμβουλίου (10) περί της διατηρήσεως των αγρίων πτηνών.
(10)
Η απόφαση 2004/450/ΕΚ της Επιτροπής, της 29ης Απριλίου 2004, σχετικά με τη θέσπιση των τυπικών απαιτήσεων για το περιεχόμενο των αιτήσεων κοινοτικής χρηματοδότησης για προγράμματα εκρίζωσης, επιτήρησης και ελέγχου ζωικών ασθενειών (11), ορίζει τις πληροφορίες που θα πρέπει να περιέχονται στις αιτήσεις για κοινοτική χρηματοδότηση των προγραμμάτων εκρίζωσης, επιτήρησης και ελέγχου των ζωικών ασθενειών.
(11)
Δεδομένου ότι η απόφαση 90/424/ΕΚ ορίζει ότι χορηγείται κοινοτική χρηματοδοτική συνδρομή για τις δαπάνες που έχουν πραγματοποιηθεί στα κράτη μέλη με σκοπό τη χρηματοδότηση των εθνικών προγραμμάτων εκρίζωσης, ελέγχου και παρακολούθησης ορισμένων ζωικών ασθενειών, μεταξύ των οποίων και η γρίπη των πτηνών, τα κράτη μέλη μπορούν να υποβάλλουν στην Επιτροπή προγράμματα επιτήρησης για τη γρίπη των πτηνών για τα οποία ζητείται χρηματοδοτική συνδρομή έως τις 30 Απριλίου κάθε έτους σύμφωνα με το άρθρο 24 παράγραφος 2 της απόφασης 90/424/ΕΟΚ. Η απόφαση 2004/450/ΕΚ πρέπει να τροποποιηθεί προκειμένου να ορίζει τις τυπικές απαιτήσεις για το περιεχόμενο των αιτήσεων κοινοτικής χρηματοδότησης για προγράμματα επιτήρησης της γρίπης των πτηνών.
(12)
Ως εκ τούτου, η απόφαση 2004/450/ΕΚ πρέπει να τροποποιηθεί αναλόγως.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Έγκριση προγραμμάτων επιτήρησης για τη γρίπη των πτηνών
Τα προγράμματα επιτήρησης για τη γρίπη των πτηνών στα πουλερικά και στα άγρια πτηνά που πρόκειται να εφαρμοστούν από τα κράτη μέλη, σύμφωνα με το άρθρο 4 παράγραφος 1 της οδηγίας 2005/94/ΕΚ, πρέπει να είναι σύμφωνα με τις κατευθυντήριες γραμμές που ορίζονται στα παραρτήματα I και II της παρούσας απόφασης.
Άρθρο 2
Τροποποιήσεις της απόφασης 2004/450/ΕΚ
Η απόφαση 2004/450/ΕΚ τροποποιείται ως εξής:
1)
Στο άρθρο 1 προστίθεται το ακόλουθο στοιχείο γ):
«γ)
όσον αφορά τη ζωική ασθένεια που αναφέρεται στο παράρτημα I μέρος Γ, τουλάχιστον τις πληροφορίες που αναφέρονται στο παράρτημα IV».
2)
Στο παράρτημα I προστίθεται το ακόλουθο μέρος Γ:
«ΜΈΡΟΣ Γ
Ασθένεια που αναφέρεται στο άρθρο 1 στοιχείο γ)
γρίπη των πτηνών.»
3)
Προστίθεται νέο παράρτημα IV, το κείμενο του οποίου περιλαμβάνεται στο παράρτημα III της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Απριλίου 2007.

Labels: 2
20
0
6
15